
Изпълнителният съвет на Фонд „Научни изследвания“ на основание чл. 18 от Закона за насърчаване на научните изследвания, вр. чл. 19, ал. 1 от Правилника на Фонд „Научни изследвания“ и решение на Изпълнителен съвет от Протокол № 19/11.05.2018 год.
ОБЯВЯВА
КОНКУРС ЗА ОПРЕДЕЛЯНЕ УПРАВИТЕЛ НА ФОНД „НАУЧНИ ИЗСЛЕДВАНИЯ“

I. ФОНД „НАУЧНИ ИЗСЛЕДВАНИЯ“ 
Фонд „Научни изследвания” (ФНИ) е създаден със Закона за насърчаване на научните изследвания и има за цел да подкрепя финансово проекти и дейности за насърчаване и развитие на научните изследвания в съответствие с Европейската рамка за държавна помощ за научни изследвания, развитие и иновации (ОВ, С 198 от 27.06.2014 г.); Националната стратегия за научни изследвания; Националната програма за реформи; рамкови програми с определени приоритети на Европейския съюз, както и други европейски и международни инициативи; и Европейската и националната пътна карта за научноизследователска инфраструктурa. 
Дейността на ФНИ е регламентирана от Закона за насърчаване на научните изследвания  и Правилника на фонд „Научни изследвания”.
II. ЗАДЪЛЖЕНИЯ 
От избрания кандидат се очаква въз основа на договор за управление със срок 2 години договор да:
· представлява Фонда;

· организира и ръководи оперативната дейност на Фонда в съответствие с приетите от изпълнителния съвет решения;

· да изготвя годишната оперативна програма въз основа на решение на изпълнителния съвет за новите конкурси и я представя за одобрение на Изпълнителния съвет;

· изготвя годишния отчет за дейността на Фонда и го представя за одобрение на изпълнителния съвет;

· изготвя проекта на бюджет на Фонда и го представя за одобрение на изпълнителния съвет;

· за всеки конкурс предлага на изпълнителния съвет проект на конкурсна документация, съгласно изискванията на Правилника на Фонда;

· открива със заповед конкурсите на Фонда въз основа на решенията на изпълнителния съвет и годишната оперативна програма;

· сключва договорите за предоставяне на средства от Фонда;

·  упражнява контрол по процедурите за мониторинг и оценка на изпълнението на финансираните проекти;

·  докладва на изпълнителния съвет за ефективното управление и използване на научната инфраструктура, закупена по проекти, финансирани от Фонда;

·  представя на изпълнителния съвет тримесечен доклад за изпълнение на решенията на съвета и за изразходването на средствата на Фонда;

·  изготвя ежегоден доклад за ефективността на публичните финанси, отделени за научни изследвания, и го представя на изпълнителния съвет и на министъра на образованието и науката;

· решава всички останали административни въпроси, които не са от изключителната компетентност на изпълнителния съвет или на научно-експертните комисии;

· е работодател на служителите на Фонда;

· сключва договори с национални или чуждестранни експерти за подпомагане дейността на Фонда след съгласуване с изпълнителния съвет; 

· сключва договори с национални, чуждестранни или международни организации за съвместни програми, обмен на опит или други дейности, свързани с изпълнението на целите на фонда в изпълнение на решенията на изпълнителния съвет.
По време на договора за управление на Фонда управителят не може да има друг сключен договор за управление или да е в служебно правоотношение.
III. ИЗИСКВАНИЯ ЗА КВАЛИФИКАЦИЯ И ПРОФЕСИОНАЛЕН ОПИТ

За да бъдат допуснати до тази процедура за подбор, кандидатите трябва да отговарят на всички посочени по-долу минимални и специфични изисквания към крайния срок за подаване на заявления:
· Да са гражданин на една от държавите — членки на Европейския съюз;

· Да притежават научна и образователна степен „доктор“ или образователно-квалификационна степен „магистър”;

· Да не са осъждани за умишлено престъпление от общ характер на лишаване от свобода;

· Да не са на никоя от следните длъжности: ректор, заместник-ректор и декан на факултети във висшите училища; председател, заместник-председател и научен секретар на Българската академия на науките и на Селскостопанската академия; директор и заместник-директор на научни институти, на националните центрове по проблемите на общественото здраве или ръководител на други научни организации и техните заместници; 
· Да не са ръководители или членове на научен колектив на текущи проекти, които са финансирани от ФНИ;

· Да не са лица, причинили виновно имуществени вреди на Фонда;

· Да не са лица, поставени под запрещение;
По отношение на професионалния опит от кандидата се изисква:

· Да притежава най-малко 3 години опит в:

· на управленска длъжност в научна организация или във висше училище или негово звено, или

· в управление на проекти или програми (като ръководител на проект или координатор на български колектив на международен проект) в областта на научните или научно-приложните изследвания, или 

· в мониторинг и контрол на проекти или програми в областта на научните или научно-приложните изследвания. 
· Да познава нормативната уредба и националните стратегически документи, свързани с финансиране на научни изследвания и дейността на Фонда;

· Да притежава основни компютърни умения за работа с офис приложения;

· Да владее английски език.

IV. НАЧИН НА ПРОВЕЖДАНЕ НА КОНКУРСА: 
Конкурсът се провежда на три етапа:

· подбор на основа на представените документи за степента на покриване на минималните и специфичните изисквания;

· оценка на писмена концепция за организацията и дейността на Фонда, представена от кандидата;

· събеседване с Изпълнителния съвет.
Необходими документи за кандидатстване:

· Заявление за участие в конкурса;
· Подробна автобиография;
· Валидно свидетелство за съдимост, издадено за участие в конкурса;
· Копие от документ за завършено висше образование с образователно-квалификационна степен „магистър“;
· Документ, удостоверяващ придобита научна и образователна степен „доктор“, когато е приложимо;
· Декларация – образец Приложение № 1;
· Декларация – образец Приложение № 2;
· Декларация – образец Приложение № 3;
· Описание на опита на кандидата в управление или мониторинг и контрол на проекти или програми в областта на научните изследвания или на научните организации или на висшите училища;
· Документи, удостоверяващи опита в управлението на проекти  или програми в областта на научните изследвания или на научни организации или на висши училища като трудов договор с длъжностна характеристика, граждански договори, за ръководителите на проекти – копие от подписан договор, от който е видно, че кандидатът е ръководител, както и други еквивалентни документи, доказващи опита в управлението. По преценка на кандидата се представят и референции/препоръки;
· Документи, удостоверяващи опита в мониторинг или контрол на проекти или програми в областта на научните изследвания като граждански договори, трудов договор с длъжностна характеристика, аналогични договори, сключени  с европейски и/или чуждестранни институции или друг еквивалентен документ, доказващ опита в мониторинг и контрол. По преценка на кандидата се представят и референции/препоръки;
· Документи, удостоверяващи компютърни умения, владеене на английски език;
· Концепция за организация и дейността на Фонда /до 10 стр./
V. СРОК И МЯСТО ЗА ПОДАВАНЕ НА ДОКУМЕНТИТЕ:

Краен срок за подаване на документите – 02 юли 2018 г. включително;
Документите следва да бъдат представени лично в сградата на Фонд „Научни изследвания“  с адрес: гр. София, бул. „Александър Стамболийски“ № 239Б, ет. 3, Деловодство, всеки работен ден от 09:00 часа до 12:00 часа и от 14.00 до 16.30 часа, телефони за контакти: Светлана Иванова – експерт „Човешки ресурси и деловодство“, тел. 02 444 27 28, 0887 691 955.
Общодостъпно място, на което ще се обявяват списъците или други съобщения във връзка с конкурса, е електронната страница на Фонд „Научни изследвания“ (www.fni.bg).
Брутно възнаграждение - 2 500 лв.
Образци по конкурса могат да се изтеглят от електронната страница на Фонд „Научни изследвания“ (www.fni.bg).
Седалище: 1000 София, бул. „Княз Александър Дондуков“ 2 А

Адрес за кореспонденция : 1309 София бул. „Александър Стамболийски” 239 Б ет. 3, 4 и 5

www.fni.bg

